Жэпуэгъуэм и 23-м еджакIуэхэм я зыгъэпсэхугъуэ махуэхэм щIедзэ
Республикэм эпидемие щытыкIэр зэрыщыхьэлъэм къыхэкIыу, КъБР-м и Оперштабым къыхилъхьащ егъэджэныгъэм пыщIа IуэхущIапIэхэр жэпуэгъуэм и 23-м щегъэжьауэ щэкIуэгъуэм и 7 пщIондэ мылэжьэну. Курыт еджапIэхэм къинэмыщIауэ, зыгъэпсэхугъуэ махуэхэр къызэрагъэпэщын хуейщ сабийхэмрэ ныбжьыщIэхэмрэ зэкIуалIэ спорт школхэми.
Колледжхэм (лицейхэм), щIэныгъэ гуэдзэн щрагъэгъуэт IуэхущIапIэхэм егъэджэныгъэ Iуэхур еджапIэхэм емыкIуалIэу зэрырагъэкIуэкIынымкIэ Iэмалхэр къыхалъхьапхъэщ. Апхуэдэуи Оперштабым къегъэув а IуэхущIапIэхэм цIыху куэд зыхэт зэхыхьэхэр къызэрамыгъэпэщыну.
Мылажьэхэм, вакцинэхэр зыхезымыгъэлъхьахэм (медицинэ щхьэусыгъуэкIэ хущхъуэр зрамыхьэлIахэри хэту), зи ныбжьыр илъэс 60 икIи нэхъыжьхэм, апхуэдэуи мазих ипэкIэ коронавирус узыфэ зэрыцIалэр зыпкърытахэмрэ унэм къыщIэмыкIыу щIэсын хуейщ, Iэмалыншэ дыдэу зыщIыпIэ кIуэн хуей мыхъумэ.
Фигу къэдгъэкIыжынщи, КъБР-м и Iэтащхьэ КIуэкIуэ Казбек интернетым щиIэ социальнэ напэкIуэцIым къыщигъэлъэгъуауэ щытащ коронавирус узыфэ зэрыцIалэм зэрызиубгъум пэщIэтынымкIэ хэкIыпIэ щхьэхуэхэр къызэрыхилъхьэнур.
Республикэ УнафэщIым къыхигъэщащ къэралым щекIуэкI эпидемие щытыкIэм еплъытмэ, ди щIыналъэр ику итхэм зэращыщыр, махуэ къэс сымаджэхэм я бжыгъэм цIыхуи 100-м щIигъу къызэрыхэхъуэр.
— ИджыпстукIэ республикэм и госпиталхэм гъуэлъыпIэ нэщIхэр щыIэщ, псори зыхэту абыхэм щIэтщ 1430-рэ, лъышэкIэ (кислородкIэ) къызэгъэпэщащ. Госпиталитхум сымаджэу 1369-рэ щIэлъщ, абыхэм ящыщу 505-м я ныбжьыр илъэс 65-м щIегъу. Реанимацэхэм щIэлъщ цIыхуи 145-рэ, 17-р ИВЛ-м пыщIащ, — жиIащ КIуэкIуэ Казбек.
Республикэм щIэгъэхуэбжьауэ вакцинацэр щрагъэкIуэкI, а хущхъуэр ирахьэлIэн хуейщ цIыху мин 529,3-м, нэгъуэщIу жыпIэмэ, жылагъуэм и процент 80-м. Вакцинэр зыхезыгъэлъхьахэм я бжыгъэр мини 144-м ноблагъэ. Коронавирус узыфэ зэрыцIалэм зэрыпэщIэт хущхъуэр щыхалъхьэ медицинэм и IуэхущIапIэ 87-м.
Тхьэхущынэ Ланэ.
